J. Halecký, poslanec: (2007-11-27):
Chcem v prvom rade podotknúť, že zniesol si trošku viacej kritiky, ako si zaslúži. Považoval sa skôr za taký propagandistický zákon, ktorý by chcel naznačiť, že bude nejako nahrádzať všetky prístupy, ktoré k deťom máme v tomto volebnom období, a jednak sa hovorilo o tom, že bude hlavne u tých marginalizovaných skupín zneužívaný. Chcem podotknúť, že je to dôležitý zákon, ktorý po prvé je signifikantný pre túto vládu, pretože myslím, že sociálny charakter, sociálne dôsledky, pozitívne, nemožno poprieť a v neposlednom rade je potrebné vyzdvihnúť, že bude to stáť naše financie asi vo výške 250 mil. Takže je to suma štvrť miliardy dostatočná na to, aby presvedčila o tom, že to myslíme so sociálnou politikou u detí a u dôchodcov, tak ako je dominanta v tejto vládnej zostave, dosť dôležité. Chcem ešte pripomenúť, že sa bude dotýkať nie tak malého počtu detí, hlavne napríklad u prvonarodených detí sa to dotýka vyše 26 000 detí, takže je to skupina, ktorá je to významná. To, čo sa kritizovalo, že sme tam vsunuli, že sa bude dotýkať opakovaných dvojčiat, alebo prípadne trojčiat, je to, myslím, že komplexnejšie riešenie, aj keď veľký počet týchto detí nie je. Ale ako som poukázal, u prvonarodených detí je to dôležité aj z tohto pohľadu, že terajšie rodiny nie sú nejaké viacpočetné. Priemer, čo sa pohybuje zhruba okolo 1,6 dieťaťa na rodinu, myslím si, že svedčí o tom, že dosť veľká časť obyvateľstva, dosť veľká časť žien a rodín má len jedno dieťa, takže hlavne pri štarte v ich rodičovských povinnostiach a nákladoch, ktoré s tým súvisia, im dosť významnou mierou prispeje. Spomínané zneužívanie u marginalizovaných skupín, myslím si, že má aj druhý pohľad, pretože hlavne u tých minoritných skupín je na začiatku u dievčat, ktoré sú mladé, častokrát nie sú ani dospelé ešte a ich rodičia sú v pomerne ťažkej životnej situácii, myslím si, že tento komplexný príspevok 25 000 korún môže ich naštartovať k tomu, že budú mať to v živote aspoň z tej ekonomickej a finančnej stránky ľahšie. Aj keď je pravda, že niekedy tie očakávania možno v tých proklamáciách smerujú k tomu, že skôr vidíme ako motív rodenia u tých minoritných skupín práve tento príspevok, čo v žiadnom prípade, myslím, že nie je, tam sú tie motivácie trošku iné. Preto aj z tohto pohľadu vidím aj technické problémy, ktoré tu boli avizované, hlavne gynekologické prehliadky, nie za taký veľký problém, pretože myslím, že pacientky a lekári gynekológovia vedia sa dohodnúť od toho 4. mesiaca, aby každý mesiac tá prehliadka bola a hlavne aby bola zdokumentovaná. Nechcem hovoriť, akým spôsobom, ale viem z praxe, že až taký veľký problém zdokumentovať návštevu pacienta u lekára nie je. A tie ojedinelé problémy v zahraničí, myslím, že tiež sa dajú jednoznačne vyriešiť. Dosť dôležité je, že aj pobyt v nemocnici je považovaný za preventívnu prehliadku v zmysle tohto zákona, takže technické zdokumentovanie aplikácie tohto zákona problém väčší by nemal robiť. Preto vítam prijatie takéhoto zákona, svedčí o tom, že vládna politika v tomto období a ministerstvo práce, sociálnych vecí a rodiny dbá na túto oblasť života v našej spoločnosti a sumou 250 mil., pokiaľ prispeje, a myslím si, že je to príspevok významný a nie zanedbateľný. Ďakujem.